Studie bevind jy leef beter saam met ŉ troeteldierArgieffoto (Foto: Helena Sushitskaya/Pixabay) ŉ Studie deur die troeteldier-aanvullingsmaatskappy Purina voer aan dat eienaars wat hul diere by groot oomblikke in hul lewe betrek, ŉ voller lewe kan lei. Wanneer mens die gastelys vir jou verjaarsdagpartytjie saamstel, kies meeste mense om net hul naaste familie en vriende te nooi. Nuwe navorsing wys egter dat 41% van troeteldiereienaars ŉ doelbewuste poging aanwend om hul honde by die vieringe te betrek. Ongeveer 19% van troeteldiereienaars het boonop aangedui dat hulle deesdae hul vierpotige vriende saamneem na koffiewinkels, 28% mediteer saam met hul troeteldiere en 37% oefen gereeld saam met hulle. Purina wou by troeteldiereienaars hoor watter gesondheid- en welstandaktiwiteite hulle saam met hul diere geniet en het bevind dat troeteldiere en hul eienaars saam ŉ voller lewe lei. “Mense trek ook voordeel hieruit,” het ŉ woordvoerder van die maatskappy gesê. “Sowat 60% van respondente sê hulle voel meer ontspanne, 55% is minder alleen, 44% is fikser, en 19% het meer selfvertroue wanneer hulle tyd saam met hul troeteldier spandeer.” Argieffoto (Foto: Lenka Novotná/Pixabay) Na raming ervaar sowat 40% van honde een of ander gesondheid- of welstandsprobleem in hul lewens. Dit kan weens ŉ traumatiese besering of siekte wees, maar kan ook leefstyluitdagings insluit soos om te verhuis, om vermis te raak of probleme in die gesinstruktuur of roetines. Ouer honde en katte ervaar ook ŉ afname in immuniteit, sukkel met hul gewrigte of raak beangs wat vererger kan word deur ŉ afname in gehoor of sig. Libby Sheridan, ŉ veearts by Purina, sê eienaars beskou hul troeteldiere al hoe meer as lede van die gesin en wil hê hulle moet ook baat vind by dieselfde vlak van sorg wat hulle self ervaar. “Diere en mense leef langer as hul gewone lewensverwagting en dit hou verband met die gehalte van lewe. Talle van ons kom teen hindernisse te staan wat ons gesondheid en welstand ŉ knou kan toedien, en ons verstaan dat ons soms hulp nodig het in dié moeilike tye. Troeteldiereienaars is egter op soek na maniere om bykomende ondersteuning te bied om hul diere se gehalte van lewe te verbeter. Aanvullings bied ook ekstra ondersteuning wanneer troeteldiere dit nodig het en saam met ŉ hoë gehalte, algehele en gebalanseerde dieet, oefening en toegang tot behoorlike veeartsenykunde, kan hulle troeteldiere lang en gelukkige lewens geniet.”